b"\n_START_ARTICLE_\nL\xc3\xa9onie Aviat\n_START_SECTION_\nBiografia\n_START_PARAGRAPH_\nNascuda en una fam\xc3\xadlia acomodada de la Xampanya, va ser educada al monestir de les saleses de Troyes, on era superiora Marie de Sales Chappuis i director espiritual Louis Brisson. En acabar la formaci\xc3\xb3, va voler quedar-s'hi i ingressar en l'Orde de la Visitaci\xc3\xb3, per\xc3\xb2 els superiors la van orientar envers l'Obra de Sant Francesc de Sales. Aquesta era una comunitat creada per la mare Chappuis i el pare Brisson per a ajudar materialment i espiritual els joves obrers que treballaven a Troyes, important centre de la ind\xc3\xbastria t\xc3\xa8xtil. Per portar la casa, els fundadors havien pensat en alguna congregaci\xc3\xb3 femenina que segu\xc3\xads l'espiritualitat salesiana de l'Orde de la Visitaci\xc3\xb3; van decidir que L\xc3\xa9onie Aviat podria organitzar aquesta congregaci\xc3\xb3._NEWLINE_L\xc3\xa9onie Aviat entr\xc3\xa0 a l'Obra el 18 d'abril de 1866 i el 30 d'octubre de 1868 es f\xc3\xa9u religiosa, adoptant el nom de sor Francesca de Sales. L'11 d'octubre de 1871 va emetre, amb les seves companyes, els vots perpetus, comen\xc3\xa7ant la vida de la congregaci\xc3\xb3 de les Germanes Oblates de Sant Francesc de Sales. La mare Aviat va \xc3\xa9sser-ne la primera superiora. Les Oblates van obrir pensionats i escoles en nombroses parr\xc3\xb2quies i aviat van comen\xc3\xa7ar a fer missions._NEWLINE_El 1903, arran de l'anticlericalisme que imperava a Fran\xc3\xa7a, va marxar a Perugia, on va instal\xc2\xb7lar la casa mare de la congregaci\xc3\xb3. Hi mor\xc3\xad el 10 de gener del 1914.\n_START_SECTION_\nVeneraci\xc3\xb3\n_START_PARAGRAPH_\nPius XII la va declarar venerable, per l'heroicitat de les seves virtuts, el 9 d'abril del 1957. Joan Pau II la va declarar beata el 27 de setembre de 1992 i santa el 25 de novembre del 2001, al Vatic\xc3\xa0. La seva festivitat es va fixar per al 10 de gener."